《次韵王龟龄侍御不欺室》
宋代·喻良能

与玄虽非童九龄，向来亦既许攀鳞。
从容撰屦饱言论，我知公直社稷臣。
此心炯炯贯白日，何止不欺寻丈室。
霜台白简凛乘骢，史馆诛奸森直笔。
紫岩先生子张子，百世一人嗟已死。
室中八十四骊珠，千载流芳同信史。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。